खुला सिमानाका कारणले आतङ्ककारीहरूलाई चलखेल गर्न सजिलो भएको छ । नेपालमा आतङ्क गर्छन् अथवा विध्वंशात्मक गतिविधि मच्चाउँछन्, सुटुक्क भारतभित्र पस्छन् र लुकिछिपी बस्छन् अथवा आश्रति हुन पुग्छन् । नेपाल-भारतबीचको खुला सिमाना कतिपय अवस्थामा हदैसम्म दुरूपयोग गर्ने गरेको देखिन्छ । यसबाट दुवै देशको सीमा वारपारमा आतङ्कवादले प्रत्यक्ष-अप्रत्यक्ष तवरमा तथा ज्ञात-अज्ञात तवरमा प्रश्रय पाएको कारणले दुवै देशका जनता पीडित भइआएको पाइएको छ, एक देशमा केही कम र अर्को देशमा बढीमात्राको फरकमात्र हो । यसैले खुला सिमानाका कारणले दुवै देशको राष्ट्रिय सुरक्षामा नराम्रो असर बढ्दै गएको देखिएकाले विद्यमान् खुला सीमा पद्धतिको वैकल्पिक व्यवस्था गर्नुपर्ने समय आएको छ । आतङ्कवाद तथा विध्वंसकारीलाई दवाउन र सीमा व्यवस्थापन गर्न दुवै देशले सहकार्य गर्नेवारे समेत प्रधानमन्त्रीको भारत भ्रमणका अवसरमा दर्ुइ देशवीच भएको ३ अगष्ट २००० को नेपाल-भारत संयुक्त प्रेस विज्ञप्तिको दफा २७ मा उल्लेख गरिएको थियो । तर फितलो कार्यान्वयनका कारणले सुरक्षा वृत्तखण्डमा चाहेजति सुधार आएको पाइँदैन ।
